title: Odluka Vijeća (ZVSP) 2022/637 od 13. travnja 2022. o izmjeni Odluke (ZVSP) 2022/339 o mjeri pomoći u okviru Europskog instrumenta mirovne pomoći za potporu ukrajinskim oružanim snagama

text:
                  19.4.2022

                  HR

                  Službeni list Europske unije

                  L 117/36

         ODLUKA VIJEĆA (ZVSP) 2022/637
         od 13. travnja 2022.
         o izmjeni Odluke (ZVSP) 2022/339 o mjeri pomoći u okviru Europskog instrumenta mirovne pomoći za potporu ukrajinskim oružanim snagama
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 28. veljače 2022. donijelo Odluku (ZVSP) 2022/339 (1) kojom je uspostavljena mjera pomoći s financijskim referentnim iznosom od 50 000 000 EUR namijenjena financiranju nabave opreme i potrepština koji nisu namijenjeni za primjenu smrtonosne sile, kao što su osobna zaštitna oprema, kutije za prvu pomoć i gorivo, za ukrajinske oružane snage.

                     (2)

                     Vijeće je 23. ožujka 2022. donijelo Odluku (ZVSP) 2022/472 (2) o izmjeni Odluke (ZVSP) 2022/339, kojom je financijski referentni iznos povećan na 100 000 000 EUR.

                     (3)

                     S obzirom na oružanu agresiju Ruske Federacije na Ukrajinu koja je u tijeku, financijski referentni iznos trebalo bi povećati za dodatnih 50 000 000 EUR namijenjenih financiranju nabave opreme i potrepština koji nisu namijenjeni za primjenu smrtonosne sile, kao što su osobna zaštitna oprema, kutije za prvu pomoć i gorivo, za ukrajinske oružane snage. Također bi trebalo produljiti trajanje mjere pomoći za 24 mjeseca.

                     (4)

                     Odluku (ZVSP) 2022/339 trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2022/339 mijenja se kako slijedi:

                        1.

                        u članku 1. stavak 4. zamjenjuje se sljedećim:

                           „4.   Mjera pomoći traje 60 mjeseci od donošenja ove Odluke.”;

                        2.

                        u članku 2. stavak 1. zamjenjuje se sljedećim:

                           „1.   Financijski referentni iznos namijenjen pokrivanju rashoda povezanih s mjerom pomoći iznosi 150 000 000 EUR.”;

                        3.

                        u članku 2. stavak 3. zamjenjuje se sljedećim:

                           „3.   U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 150 000 000 EUR. Sredstva za koja je administrator poslao poziv upotrebljavaju se samo za plaćanje rashoda u okviru ograničenja koje je odobrio Odbor osnovan Odlukom (ZVSP) 2021/509 u izmjeni proračuna za 2022. i proračunima za sljedeće godine, koji odgovaraju mjeri pomoći.”;

                        4.

                        članku 2. stavak 4. zamjenjuje se sljedećim:

                           „4.   Rashodi povezani s provedbom mjere pomoći prihvatljivi su od 1. siječnja 2022. do datuma koji treba odrediti Vijeće. Najmanje 66 % financijskog referentnog iznosa pokriva rashode nastale od 11. ožujka 2022.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 13. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2022/339 od 28. veljače 2022. o mjeri pomoći u okviru Europskog instrumenta mirovne pomoći za potporu ukrajinskim oružanim snagama (SL L 61, 28.2.2022., str. 1.).

            (2)  Odluka Vijeća (ZVSP) 2022/472 od 23. ožujka 2022. o izmjeni Odluke (ZVSP) 2022/339 o mjeri pomoći u okviru Europskog instrumenta mirovne pomoći za potporu ukrajinskim oružanim snagama (SL L 96, 24.3.2022., str. 45.).


title: Odluka Komisije (EU) 2022/640 оd 7. travnja 2022. o provedbenim pravilima koja se odnose na uloge i odgovornosti glavnih aktera u području sigurnosti

text:
                  19.4.2022

                  HR

                  Službeni list Europske unije

                  L 117/106

         ODLUKA KOMISIJE (EU) 2022/640
         оd 7. travnja 2022.
         o provedbenim pravilima koja se odnose na uloge i odgovornosti glavnih aktera u području sigurnosti
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249.,
         uzimajući u obzir Odluku Komisije (EU, Euratom) 2015/443 od 13. ožujka 2015. o sigurnosti u Komisiji (1),
         uzimajući u obzir Odluku Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (2),
         budući da:

                     (1)

                     Odluke (EU, Euratom) 2015/443 i (EU, Euratom) 2015/444 primjenjuju se na sve službe i prostore Komisije.

                     (2)

                     Prema potrebi, provedbena pravila za dopunu ili potporu Odluci (EU, Euratom) 2015/444 donose se u skladu s njezinim člankom 60.

                     (3)

                     Sigurnosne mjere za zaštitu klasificiranih podataka EU-a trebale bi tijekom cijelog životnog ciklusa podataka biti razmjerne, posebice njihovu stupnju tajnosti.

                     (4)

                     Sigurnosne mjere za zaštitu komunikacijskih i informacijskih sustava u Komisiji utvrđene su u Odluci Komisije (EU, Euratom) 2017/46 (3), posebno u članku 3. o načelima informatičke sigurnosti u Komisiji i članku 9. o vlasnicima sustava.

                     (5)

                     Cilj je provedbenih pravila koja se odnose na uloge i odgovornosti glavnih aktera u području sigurnosti pružiti smjernice o preduvjetima i dužnostima koje su u vezi s tim ulogama utvrđene u odlukama (EU, Euratom) 2015/443 i (EU, Euratom) 2015/444.

                     (6)

                     U članku 36. stavku 7. Odluke (EU, Euratom) 2015/444 utvrđen je niz dodatnih funkcija povezanih sa sigurnošću koje treba preuzeti sigurnosno tijelo Komisije. U ovoj se Odluci utvrđuju zadaće povezane s tim funkcijama.

                     (7)

                     Lokalni službenici za sigurnost i nadzorni službenici registarskog ureda imaju posebne odgovornosti povezane sa zaštitom klasificiranih podataka EU-a u svojim službama u skladu s Odlukom (EU, Euratom) 2015/444.

                     (8)

                     Komisija je 4. svibnja 2016. donijela odluku (4) kojom je člana Komisije nadležnog za sigurnosna pitanja ovlastila da u ime Komisije i pod njezinom odgovornošću donese provedbena pravila propisana člankom 60. Odluke (EU, Euratom) 2015/444; slijedom toga 13. travnja 2021. član Komisije nadležan za sigurnosna pitanja donio je u ime Komisije i pod njezinom odgovornošću odluku (5) o daljnjem delegiranju tih provedbenih pravila glavnom direktoru Glavne uprave za ljudske resurse i sigurnost,

               DONIJELA JE OVU ODLUKU:
         POGLAVLJE 1.

            Opće odredbe

            Članak 1.
            Predmet i područje primjene

               1.   Ovom se Odlukom utvrđuju uloge i odgovornosti glavnih aktera u području sigurnosti koji su odgovorni za zaštitu klasificiranih podataka EU-a u Komisiji na temelju odluka (EU, Euratom) 2015/443 i (EU, Euratom) 2015/444.

               2.   Ova Odluka primjenjuje se na sve službe Komisije i u svim prostorima Komisije.

         POGLAVLJE 2.

            Glavna uprava za ljudske resurse i sigurnost

            Članak 2.
            Sigurnosno tijelo Komisije

               1.   Direktor Uprave za sigurnost u Glavnoj upravi za ljudske resurse i sigurnost jest sigurnosno tijelo Komisije (Commission Security Authority, CSA) iz članka 7. Odluke (EU, Euratom) 2015/444.

               2.   U skladu s člancima od 3. do 7. ove Odluke CSA obavlja funkcije u sljedećim područjima kako su utvrđena u Odluci (EU, Euratom) 2015/444:

                           (a)

                           sigurnost osoblja;

                           (b)

                           fizička sigurnost;

                           (c)

                           upravljanje klasificiranim podacima EU-a;

                           (d)

                           akreditacija svih komunikacijskih i informacijskih sustava (Communication and Information System, CIS) za postupanje s klasificiranim podacima EU-a;

                           (e)

                           gospodarska sigurnost; i

                           (f)

                           razmjena klasificiranih podataka.

               3.   CSA organizira obvezno osposobljavanje za lokalne službenike za sigurnost (LSS) i njihove zamjenike te nadzorne službenike registarskog ureda (Registry Control Officer, RCO) i njihove zamjenike o njihovim odgovornostima i dužnostima.

            Članak 3.
            Tijelo za informacijsku sigurnost
            Tijelo za informacijsku sigurnost odgovorno je za sljedeće aktivnosti povezane sa zaštitom klasificiranih podataka EU-a:

                        (a)

                        oblikovanje politika zaštite informacijske sigurnosti i sigurnosnih smjernica te praćenje njihove učinkovitosti i primjerenosti;

                        (b)

                        zaštitu i primjenu tehničkih podataka povezanih s kriptografskim proizvodima;

                        (c)

                        osiguravanje, prema potrebi, usklađenosti mjera informacijske sigurnosti sa sigurnosnim politikama i politikama javne nabave Komisije;

                        (d)

                        osiguravanje odabira kriptografskih proizvoda u skladu s politikama kojima se uređuje njihova prihvatljivost i odabir;

                        (e)

                        savjetovanje s vlasnicima sustava, pružateljima sustava, akterima u području sigurnosti i predstavnicima korisnika o politikama zaštite informacijske sigurnosti i sigurnosnim smjernicama.

            Članak 4.
            Tijelo za sigurnosnu akreditaciju

               1.   CSA je odgovoran za akreditaciju sigurnosnih zona koje ispunjavaju zahtjeve iz članka 18. Odluke 2015/444 i CIS-ova za postupanje s klasificiranim podacima EU-a.

               2.   Službe Komisije prema potrebi se u koordinaciji sa svojim LSS-om i lokalnim službenikom za informacijsku sigurnost (Local Informatics Security Officer, LISO) savjetuju s tijelom za sigurnosnu akreditaciju kad god služba namjerava:

                           (a)

                           izgraditi sigurnosnu zonu;

                           (b)

                           uvesti CIS za postupanje s klasificiranim podacima EU-a;

                           (c)

                           instalirati bilo koju drugu opremu za postupanje s klasificiranim podacima, uključujući za povezivanje s CIS-om treće strane.

                     Tijelo za sigurnosnu akreditaciju pruža savjete o tim aktivnostima i tijekom planiranja i tijekom izgradnje ili razvoja.

               3.   U sigurnosnoj zoni ili CIS-u ne smije se postupati s klasificiranim podacima EU-a prije nego što tijelo za sigurnosnu akreditaciju izda akreditaciju za odgovarajući stupanj tajnosti klasificiranih podataka EU-a.

               4.   Zahtjevi za akreditaciju određene sigurnosne zone uključuju:

                           (a)

                           odobrenje planova za sigurnosnu zonu;

                           (b)

                           odobrenje svih ugovora za radove koje izvode vanjski izvođači, uzimajući u obzir odredbe o gospodarskoj sigurnosti, kao što su eventualni zahtjevi za sigurnosne provjere izvođača i njihova osoblja;

                           (c)

                           posjedovanje svih potrebnih izjava i potvrda o sukladnosti;

                           (d)

                           fizičku inspekciju sigurnosne zone kako bi se provjerilo jesu li građevinski materijali i metode, kontrole pristupa, zaštitna oprema i svi drugi elementi u skladu sa zahtjevima CSA-a;

                           (e)

                           provjeru valjanosti mjera protiv elektromagnetskog zračenja za sve tehnički zaštićene sigurnosne zone;

                           (f)

                           odobrenje sigurnosnih operativnih postupaka za tu sigurnosnu zonu.

               5.   Zahtjevi za akreditaciju CIS-a za postupanje s klasificiranim podacima EU-a uključuju:

                           (a)

                           izradu strategije za akreditaciju sustava;

                           (b)

                           provjeru valjanosti sigurnosnog plana za CIS na temelju pristupa upravljanju rizicima;

                           (c)

                           provjeru valjanosti sigurnosnih operativnih postupaka za CIS;

                           (d)

                           provjeru valjanosti sve druge potrebne sigurnosne dokumentacije kako je utvrdilo tijelo za sigurnosnu akreditaciju;

                           (e)

                           odobrenje svake upotrebe tehnologija šifriranja;

                           (f)

                           provjeru valjanosti mjera protiv elektromagnetskog zračenja za CIS koji postupa s podacima klasificiranima stupnjem tajnosti CONFIDENTIEL UE/EU CONFIDENTIAL ili višim;

                           (g)

                           inspekciju CIS-a kako bi se provjerilo jesu li dokumentirane sigurnosne mjere ispravno uvedene.

               6.   Ako su zahtjevi za akreditaciju ispunjeni, tijelo za sigurnosnu akreditaciju izdaje službeno ovlaštenje za postupanje s klasificiranim podacima EU-a u sigurnosnoj zoni ili CIS-u, i to za navedeni najviši stupanj tajnosti klasificiranih podataka EU-a i na razdoblje do pet godina, ovisno o stupnju tajnosti klasificiranih podataka EU-a s kojima se postupa i povezanim rizicima.

               7.   Nakon obavijesti o povredi sigurnosti ili znatnoj izmjeni projekta ili sigurnosnih mjera u sigurnosnoj zoni ili CIS-u tijelo za sigurnosnu akreditaciju preispituje i, ako je potrebno, može opozvati ovlaštenje za postupanje s klasificiranim podacima EU-a dok se ne riješe utvrđeni problemi.

            Članak 5.
            Tijelo za TEMPEST

               1.   Sigurnosne mjere TEMPEST provode se radi zaštite CIS-a koji postupa s podacima klasificiranima stupnjem tajnosti CONFIDENTIEL UE/EU CONFIDENTIAL ili višim, a mogu se primijeniti i na podatke klasificirane stupnjem tajnosti RESTREINT UE/EU RESTRICTED.

               2.   Tijelo za TEMPEST odgovorno je za odobravanje mjera poduzetih radi zaštite klasificiranih podataka EU-a od ugroze nenamjernim elektromagnetnim zračenjem.

               3.   Na zahtjev vlasnika CIS-a koji postupa s klasificiranim podacima EU-a tijelo za TEMPEST izdaje specifikacije za sigurnosne mjere TEMPEST koje odgovaraju stupnju tajnosti podataka.

               4.   U postupku akreditacije sigurnosnih zona i CIS-ova za postupanje s podacima EU-a klasificiranih stupnjem tajnosti CONFIDENTIEL UE/EU CONFIDENTIAL ili višim tijelo za TEMPEST provodi tehničko ispitivanje i izdaje certifikat TEMPEST nakon njegova uspješnog završetka.

               5.   U certifikatu TEMPEST navode se barem:

                           (a)

                           datum ispitivanja;

                           (b)

                           opis sigurnosnih mjera TEMPEST uz koji su priloženi planovi prostora;

                           (c)

                           datum isteka certifikata;

                           (d)

                           sve izmjene koje će certifikat učiniti nevažećim;

                           (e)

                           potpis tijela za TEMPEST.

               6.   LSS ili organizator sastanka odgovoran za organizaciju povjerljivog sastanka, u koordinaciji s LSS-om, može od tijela za TEMPEST zatražiti da ispita prostorije za sastanke kako bi se provjerilo jesu li tehnički zaštićene.

            Članak 6.
            Tijelo za odobravanje kriptomaterijala

               1.   Tijelo za odobravanje kriptomaterijala odgovorno je za odobravanje primjene tehnologija šifriranja.

               2.   Tijelo za odobravanje kriptomaterijala izdaje smjernice o zahtjevima za primjenu i odobravanje tehnologija šifriranja.

               3.   Tijelo za odobravanje kriptomaterijala odobrava primjenu rješenja za šifriranje na temelju zahtjeva vlasnika sustava. Odobrenje se temelji na zadovoljavajućoj ocjeni barem sljedećih elemenata:

                           (a)

                           sigurnosnih potreba podataka koje treba zaštititi;

                           (b)

                           pregleda CIS-a koji se primjenjuje u rješenju;

                           (c)

                           procjene inherentnih i preostalih rizika,

                           (d)

                           opisa predloženog rješenja;

                           (e)

                           sigurnosnih operativnih postupaka za rješenje za šifriranje.

               4.   Tijelo za odobravanje kriptomaterijala vodi registar odobrenih rješenja za šifriranje.

            Članak 7.
            Tijelo za distribuciju kriptomaterijala

               1.   Tijelo za distribuciju kriptomaterijala odgovorno je za distribuciju kriptografskog materijala koji se primjenjuje za zaštitu klasificiranih podataka EU-a (uglavnom oprema za šifriranje, kriptografski ključevi, certifikati te povezani autentifikatori) sljedećim dionicima:

                           (a)

                           korisnicima ili službama unutar Komisije za CIS-ove kojima upravljaju vanjske strane;

                           (b)

                           korisnicima ili organizacijama izvan Komisije za CIS-ove kojima upravlja Komisija.

               2.   U skladu s člankom 17. stavkom 3. Odluke 2015/443 tijelo za distribuciju kriptomaterijala može distribuciju kriptografskog materijala trećim stranama delegirati drugim službama.

               3.   Tijelo za distribuciju kriptomaterijala jamči da se svi kriptografski materijali šalju sigurnim kanalima koji štite od neovlaštenog rukovanja i bilježe dokaze o takvom rukovanju, u skladu sa sigurnosnim pravilima koja se primjenjuju na stupanj tajnosti klasificiranih podataka EU-a koji će se tim materijalima štititi.

               4.   Tijelo za distribuciju kriptomaterijala daje smjernice LSS-u i, prema potrebi, LISO-u svake službe Komisije koja sudjeluje u proizvodnji, distribuciji ili primjeni kriptografskih materijala.

               5.   Tijelo za distribuciju kriptomaterijala osigurava uspostavu odgovarajućih sigurnosnih operativnih postupaka za postupak distribucije.

         POGLAVLJE 3.

            Službe Komisije

            Članak 8.
            Načelnici službi

               1.   Svaki načelnik službe imenuje:

                           (a)

                           LSS-a i jednog ili više zamjenika, prema potrebi, za službu ili kabinet;

                           (b)

                           RCO-a i jednog ili više zamjenika, prema potrebi, za svaku službu koja vodi registarski ured za klasificirane podatke EU-a;

                           (c)

                           vlasnika sustava za svaki CIS koji postupa s klasificiranim podacima EU-a.

               2.   Prije imenovanja LSS-a i njihovih zamjenika te RCO-a i njihovih zamjenika načelnik službe traži odobrenje direktora Uprave za sigurnost Glavne uprave za ljudske resurse i sigurnost.

               3.   Načelnik službe, savjetujući se s LSS-om, utvrđuje sva radna mjesta za koja je potrebna provjera koja omogućuje pristup klasificiranim podacima EU-a. Kandidati za takva radna mjesta obavješćuju se o obveznoj sigurnosnoj provjeri u postupku zapošljavanja.

               4.   Načelnik svake službe u čijem se posjedu nalaze klasificirani podaci EU-a odgovoran je za aktiviranje planova za hitno uništavanje i evakuaciju kad je to potrebno. Planovi sadržavaju alternativu za situacije u kojima nije moguće stupiti u kontakt s načelnikom službe.

            Članak 9.
            Vlasnici CIS-ova koji postupaju s klasificiranim podacima EU-a

               1.   U okviru projekta za uspostavu CIS-a koji postupa s klasificiranim podacima EU-a vlasnik sustava što prije stupa u kontakt s tijelom za sigurnosnu akreditaciju kako bi se utvrdili relevantni sigurnosni standardi i zahtjevi te pokrenuo postupak sigurnosne akreditacije.

               2.   Vlasnik sustava osigurava da su sigurnosne mjere u skladu sa zahtjevima tijela za sigurnosnu akreditaciju te da CIS ne postupa s klasificiranim podacima EU-a prije nego što je akreditiran.

               3.   Vlasnik sustava obraća se tijelu za odobravanje kriptomaterijala kako bi zatražio odobrenje za primjenu bilo koje tehnologije šifriranja. Vlasnici sustava ne smiju primjenjivati tehnologije šifriranja u aktivnim sustavima bez prethodnog odobrenja.

               4.   Vlasnik sustava savjetuje se s LISO-om svoje službe o pitanjima koja se odnose na sigurnost CIS-ova.

               5.   Vlasnik sustava najmanje jednom godišnje preispituje sigurnosne mjere koje se primjenjuju na sustav, uključujući sigurnosni plan.

               6.   Ako se u CIS-u dogodi sigurnosni incident na temelju kojeg se utvrdi da CIS više ne može na odgovarajući način štititi klasificirane podatke EU-a, vlasnik sustava o tome obavješćuje LSS-a i smjesta se obraća tijelu za sigurnosnu akreditaciju radi savjeta o daljnjem postupanju. U tom se slučaju akreditacija može privremeno oduzeti, a sustav se može isključiti dok se ne poduzmu odgovarajuće korektivne mjere.

               7.   Vlasnik sustava u svakom trenutku pruža tijelu za sigurnosnu akreditaciju punu podršku u obavljanju dužnosti povezanih s akreditacijom CIS-a.

            Članak 10.
            Operativno tijelo za informacijsku sigurnost
            Za svaki CIS operativno tijelo za informacijsku sigurnost:

                        (a)

                        priprema sigurnosnu dokumentaciju u skladu sa sigurnosnim politikama i smjernicama, prije svega sigurnosni plan, sigurnosne operativne postupke povezane s tim sustavom i kriptografsku dokumentaciju u okviru postupka akreditacije CIS-a;

                        (b)

                        sudjeluje u odabiru i ispitivanju tehničkih sigurnosnih mjera, uređaja i softvera specifičnih za sustav radi nadzora njihova uvođenja i sigurne instalacije, konfiguracije i održavanja u skladu s odgovarajućom sigurnosnom dokumentacijom;

                        (c)

                        sudjeluje u odabiru sigurnosnih mjera i uređaja TEMPEST ako se to zahtijeva u sigurnosnom planu te u suradnji s tijelom za TEMPEST osigurava njihovu sigurnu instalaciju i održavanje;

                        (d)

                        prati uvođenje i primjenu sigurnosnih operativnih postupaka povezanih s radom sustava;

                        (e)

                        u suradnji s tijelom za distribuciju kriptomaterijala upravlja i postupa s kriptografskim proizvodima radi pravilnog čuvanja kriptografskih materijala i kontroliranih predmeta te, prema potrebi, generiranja kriptografskih varijabli;

                        (f)

                        provodi sigurnosnu analizu, preglede i ispitivanja, posebno radi izrade relevantnih izvješća o riziku, u skladu sa zahtjevima tijela za sigurnosnu akreditaciju;

                        (g)

                        pruža osposobljavanje u području informacijske sigurnosti za predmetni CIS;

                        (h)

                        uvodi i upravlja sigurnosnim mjerama koje se primjenjuju na predmetni CIS.

         POGLAVLJE 4.

            Lokalni službenik za sigurnost

            Članak 11.
            Imenovanje lokalnog službenika za sigurnost

               1.   LSS i njegovi zamjenici dužnosnici su ili članovi privremenog osoblja.

               2.   Svi LSS-i i njihovi zamjenici posjeduju valjano sigurnosno ovlaštenje za pristup klasificiranim podacima EU-a do stupnja tajnosti SECRET UE/EU SECRET i, prema potrebi, do stupnja tajnosti TRES SECRET UE/EU TOP SECRET. LSS ili njegov zamjenik prije imenovanja pribavlja sigurnosno ovlaštenje.

               3.   Predstavništva Komisije mogu od CSA-a zatražiti da odobri iznimku od zahtjeva iz stavaka 1. i 2.

            Članak 12.
            Sigurnosni operativni postupci za sigurnosne zone

               1.   LSS predmetne službe Komisije priprema sigurnosne operativne postupke za svaku sigurnosnu zonu za koju je odgovoran.

               2.   LSS osigurava da sigurnosni operativni postupci uključuju sljedeće zahtjeve:

                           (a)

                           pristup bez pratnje sigurnosnoj zoni tijekom radnog vremena dopušten je samo članovima osoblja s valjanim sigurnosnim ovlaštenjem i utvrđenom potrebom za pristupom dokumentima klasificiranima stupnjem tajnosti CONFIDENTIEL UE/EU CONFIDENTIAL ili višim;

                           (b)

                           pristup bez pratnje sigurnosnoj zoni izvan radnog vremena odobrava se samo LSS-u službe, RCO-ima sigurnosne zone, njihovim zamjenicima i ovlaštenom osoblju Uprave za sigurnost Glavne uprave za ljudske resurse i sigurnost;

                           (c)

                           uređaji za snimanje i komunikaciju kao što su mobilni telefoni, računala, kamere ili drugi pametni uređaji nisu dopušteni unutar zaštićenih područja bez prethodnog odobrenja CSA-a; svako odstupanje mora se od CSA-a zatražiti unaprijed; LSS je osoba za kontakt;

                           (d)

                           svi članovi unutarnjeg ili vanjskog osoblja kojima je potreban pristup sigurnosnoj zoni, ali ne ispunjavaju kriterije navedene u točki (a) u stalnoj su pratnji i pod stalnim nadzorom propisno ovlaštenog člana osoblja; svaki takav pristup sigurnosnoj zoni bilježi se u dnevnik koji se vodi na ulazu u sigurnosnu zonu;

                           (e)

                           LSS osigurava da su sustavi za otkrivanje neovlaštenog pristupa kojima se nadzire sigurnosna zona u svakom trenutku aktivni i pravilno funkcioniraju te upravlja svim povezanim lozinkama, ključevima, PIN-ovima ili drugim mehanizmima za pristup i autentifikaciju;

                           (f)

                           uzbune u sigurnosnoj zoni prijavljuju se Upravi za sigurnost Glavne uprave za ljudske resurse i sigurnost, koja o tome smjesta obavješćuje LSS-a;

                           (g)

                           LSS službe u kojoj se nalazi sigurnosna zona vodi evidenciju o svakoj intervenciji nakon uzbune ili sigurnosnog incidenta;

                           (h)

                           uspostavljaju se postupci za slučaj uzbune ili druge krizne situacije unutar sigurnosne zone, među ostalim za evakuaciju osoblja i pružanje brzog odgovora tima za hitne slučajeve pod nadležnošću CSA-a i, prema potrebi, vanjskih hitnih službi;

                           (i)

                           LSS o svakoj povredi sigurnosti koja se dogodi unutar sigurnosne zone ili je s njom povezana smjesta izvješćuje CSA kako bi se utvrdio odgovarajući odgovor;

                           (j)

                           pojedinačni uredi, prostorije i sefovi unutar sigurnosne zone zaključavaju se svaki put kad ih se ostavlja bez nadzora;

                           (k)

                           članovi osoblja suzdržavaju se od rasprava o klasificiranim podacima na hodnicima ili u drugim zajedničkim prostorijama sigurnosne zone ako se u blizini nalaze neovlašteni pojedinci.

            Članak 13.
            Sigurnosni ključevi i kombinacije

               1.   LSS je u cijelosti odgovoran za pravilno rukovanje ključevima i kombinacijama koje se upotrebljavaju u sigurnosnim zonama, za pristup njima te za njihovo pravilno pohranjivanje. Ključevi i kombinacije pohranjuju se u sigurnosnom spremniku i zaštićeni su barem na istoj razini kao i materijal kojem omogućuju pristup.

               2.   LSS vodi registar sigurnosnih spremnika i trezora te ažurirani popis svih članova osoblja koji tim spremnicima i trezorima smiju pristupiti bez pratnje.

               3.   LSS vodi registar ključeva za sigurnosne spremnike i trezore u kojem se navode i članovi osoblja kojima su dodijeljeni. Za svaki izdani ključ sastavlja se potvrda o primitku u kojoj se navode identifikacija ključa, primatelj, datum i vrijeme.

               4.   Ključevi i kombinacije izdaju se samo članovima osoblja za koje je utvrđena nužnost pristupa podacima i kojima je izdano odgovarajuće ovlaštenje za pristup klasificiranim podacima EU-a. LSS preuzima sve ključeve za koje ti uvjeti više nisu ispunjeni.

               5.   LSS čuva rezervne ključeve i vodi pisanu evidenciju o svakoj postavci kombinacije u pojedinačnim zapečaćenim, netransparentnim, potpisanim i datiranim omotnicama koje dostavlja član osoblja odgovoran za ključeve. Te se omotnice čuvaju u sigurnosnom spremniku klasificiranom stupnjem tajnosti koji odgovara najvišem stupnju tajnosti materijala pohranjenog u odgovarajućem spremniku ili trezoru.

               6.   Ako su nakon promjene kombinacije ili rotacije ključa na omotnici vidljivi dokazi o neovlaštenom rukovanju ili oštećenju, LSS to smatra sigurnosnim incidentom i o tome smjesta obavješćuje CSA.

               7.   Postavke kombinacija za sigurnosne spremnike u sigurnosnim zonama mijenjaju se pod nadzorom LSS-a. Kombinacije se ponovno postavljaju najmanje svakih 12 mjeseci i svaki put:

                           (a)

                           kad se zaprimi novi spremnik ili ugradi nova brava (zadane se kombinacije moraju smjesta promijeniti);

                           (b)

                           kad postoji sumnja na ugrozu ili je nastupila ugroza;

                           (c)

                           kad osoba koja posjeduje kombinaciju više ne treba pristup.

               8.   LSS vodi evidenciju o datumima promjena kombinacije iz stavka 7.

            Članak 14.
            Planovi za hitnu evakuaciju i uništavanje klasificiranih podataka EU-a

               1.   LSS pomaže načelniku službe u izradi planova evakuacije i uništavanja klasificiranih podataka EU-a u hitnim slučajevima na temelju smjernica Uprave za sigurnost Glavne uprave za ljudske resurse i sigurnost.

               2.   LSS poduzima sve što je potrebno da sva oprema potrebna za provedbu planova iz stavka 1. bude lako dostupna i da se održava u ispravnom stanju.

               3.   LSS zajedno s dužnosnicima imenovanima u planovima iz stavka 1. preispituje stanje pripravnosti planova najmanje svakih 12 mjeseci i poduzima sve mjere potrebne za njihovo ažuriranje.

            Članak 15.
            Sigurnosna ovlaštenja

               1.   LSS vodi evidenciju svih radnih mjesta u službi za koja je potrebno sigurnosno ovlaštenje Komisije i članova osoblja zaposlenih na tim radnim mjestima. Obveza posjedovanja sigurnosnog ovlaštenja mora se navesti u oglasu za slobodno radno mjesto u okviru postupka zapošljavanja, a kandidat se o njoj mora obavijestiti na razgovoru.

               2.   LSS nadzire sve zahtjeve za sigurnosna ovlaštenja za pristup klasificiranim podacima EU-a. LSS je osoba za kontakt u službi i surađuje sa CSA-om u pogledu sigurnosnih ovlaštenja.

               3.   LSS podnosi zahtjev za pokretanje postupka za pribavljanje sigurnosnog ovlaštenja za predmetnog člana osoblja i osigurava da član osoblja CSA-u bez odgode vrati upitnik u okviru nacionalne sigurnosne provjere.

               4.   LSS osigurava da članovi osoblja iz službe koji su prošli sigurnosnu provjeru sudjeluju na obveznom informativnom sastanku o klasificiranim podacima EU-a kako bi pribavili sigurnosno ovlaštenje.

               5.   LSS je u redovitom kontaktu s odjelom za ljudske resurse svoje službe kako bi dobio informacije o svim promjenama na radnim mjestima za koja je potrebno sigurnosno ovlaštenje i o svakoj takvoj promjeni smjesta obavješćuje CSA.

               6.   LSS obavješćuje CSA o dolasku novog člana osoblja s postojećim uvjerenjem o sigurnosnoj provjeri na radno mjesto na kojem mora biti zaposlen član osoblja sa sigurnosnim ovlaštenjem.

               7.   LSS provjerava jesu li članovi osoblja u službi dovršili postupak obnove uvjerenja o sigurnosnoj provjeri do propisanog roka. Svaki član osoblja koji odbije dovršiti postupak obvezan je premjestiti se na radno mjesto na kojem ne mora biti zaposlen član osoblja sa sigurnosnim ovlaštenjem.

            Članak 16.
            Registarski ured za klasificirane podatke EU-a

               1.   Ako služba ima registarski ured za klasificirane podatke EU-a, LSS nadzire aktivnosti RCO-a koje se odnose na postupanje s klasificiranim podacima EU-a i usklađenost sa sigurnosnim pravilima o zaštiti klasificiranih podataka EU-a.

               2.   LSS najmanje svakih 12 mjeseci te nakon promjene RCO-a ili njegova zamjenika provodi sljedeće provjere:

                           (a)

                           provjeru uzorka dokumenata iz registarskog ureda za klasificirane podatke EU-a kako bi se potvrdio njihov status i točnost registra klasificiranih dokumenata;

                           (b)

                           provjeru uzorka potvrda o primitku i prijenosu koje se odnose na prenošenje klasificiranih podataka EU-a u registarski ured za klasificirane podatke EU-a i iz njega;

                           (c)

                           provjeru uzorka potvrda o uništavanju.

               3.   LSS najmanje jednom mjesečno provodi nasumične provjere registra klasificiranih dokumenata i nedavno zaprimljenih klasificiranih dokumenata kako bi se uvjerio da se pravilno registriraju.

               4.   Sve provjere bilježe se u dnevnik registarskog ureda za klasificirane dokumente.

            Članak 17.
            Druge odgovornosti povezane sa sigurnošću
            Druge odgovornosti LSS-a povezane sa sigurnošću utvrđuju se u sigurnosnoj uputi koja se prvenstveno odnosi na fizičku sigurnost osoba, prostora i druge imovine te podataka.

         POGLAVLJE 5.

            Nadzorni službenik registarskog ureda

            Članak 18.
            Imenovanje RCO-a

               1.   RCO i njegovi zamjenici dužnosnici su ili članovi privremenog osoblja.

               2.   Svi RCO-i i njihovi zamjenici posjeduju valjano sigurnosno ovlaštenje za pristup klasificiranim podacima EU-a do stupnja tajnosti SECRET UE/EU SECRET i, prema potrebi, do stupnja tajnosti TRES SECRET UE/EU TOP SECRET. RCO ili njegov zamjenik prije imenovanja pribavlja sigurnosno ovlaštenje.

               3.   Predstavništva Komisije mogu od CSA-a zatražiti da odobri iznimku od zahtjeva iz stavaka 1. i 2.

            Članak 19.
            Odgovornosti

               1.   RCO-i informacije klasificirane stupnjem tajnosti CONFIDENTIEL UE/EU CONFIDENTIAL ili višim registriraju u sigurnosne svrhe:

                           (a)

                           kad stignu u službu Komisije ili je napuste; ili

                           (b)

                           kad stignu u CIS ili ga napuste.

               2.   RCO-i registriraju sve događaje u životnom ciklusu svih informacija klasificiranih stupnjem tajnosti CONFIDENTIEL UE/EU CONFIDENTIAL ili višim. RCO-i se usto brinu o vođenju evidencije o svim podacima klasificiranima stupnjem tajnosti RESTREINT UE/EU RESTRICTED ili jednakovrijednim stupnjem koji se razmjenjuju s trećim zemljama i međunarodnim organizacijama. To se provodi u koordinaciji s registarskim uredom za klasificirane podatke EU-a kojim upravlja Glavno tajništvo.

               3.   RCO registrira dokumente klasificirane stupnjem tajnosti CONFIDENTIEL UE/EU CONFIDENTIAL ili višim u registar klasificiranih dokumenata i osigurava da su sigurno pohranjeni u registarskom uredu za klasificirane podatke EU-a.

               4.   RCO pomaže osoblju Komisije u izradi i slanju podataka klasificiranih stupnjem tajnosti CONFIDENTIEL UE/EU CONFIDENTIAL ili višim.

               5.   Kad od drugih službi ili vanjskih strana primi dokumente klasificirane stupnjem tajnosti CONFIDENTIEL UE/EU CONFIDENTIAL ili višim, RCO osigurava da se pošiljatelju propisno vrati potvrda o isporuci.

               6.   Prije nego što članu osoblja omogući pristup klasificiranom dokumentu pohranjenom u registarskom uredu za klasificirane podatke EU-a, RCO provjerava s LSS-om posjeduje li član osoblja sigurnosno ovlaštenje koje je izdao CSA.

               7.   RCO evidentira sve članove osoblja koji ulaze u registarski ured za klasificirane podatke EU-a i iz njega izlaze, a koji nisu ovlašteni za pristup bez pratnje, te ih prati za vrijeme posjeta.

               8.   Ako član osoblja iznese dokument iz registarskog ureda za klasificirane podatke EU-a radi uvida, RCO poduzima sve što je potrebno da taj član osoblja bude upoznat s relevantnim kompenzacijskim sigurnosnim mjerama i da vrati dokument čim mu više nije potreban. RCO podsjeća članove osoblja da svaki takav dokument vrate što prije.

               9.   Ako se klasificirani dokumenti ručno iznose izvan zemlje u kojoj se nalazi registarski ured, registarski ured za klasificirane podatke EU-a izdaje kurirsku potvrdu.

               10.   Detaljne upute za RCO-e o registraciji klasificiranih dokumenata navode se u sigurnosnoj uputi.

            Članak 20.
            Smanjenje stupnja tajnosti ili deklasifikacija
            RCO pomaže službama iz kojih podaci potječu u postupku pregleda registriranih klasificiranih podataka EU-a kako bi se utvrdilo je li izvorni stupanj tajnosti dokumenta još uvijek primjeren ili ga se može smanjiti ili može li se dokument deklasificirati.

            Članak 21.
            Uništavanje

               1.   RCO-i su odgovorni za uništavanje podataka klasificiranih stupnjem tajnosti CONFIDENTIEL UE/EU CONFIDENTIAL i višim na odobren način, prema potrebi u prisutnosti svjedoka koji su prošli sigurnosnu provjeru.

               2.   RCO-i svako uništavanje podataka klasificiranih stupnjem tajnosti CONFIDENTIEL UE/EU CONFIDENTIAL i višim evidentiraju u registru klasificiranih dokumenata i čuvaju odgovarajuće potvrde o uništavanju u registarskom uredu za klasificirane podatke EU-a.

            Članak 22.
            Dodatne zadaće

               1.   RCO pruža svu potrebnu pomoć LSS-u pri provedbi nadzornih aktivnosti u registarskom uredu za klasificirane podatke EU-a.

               2.   RCO sve sumnjive ili stvarne sigurnosne incidente prijavljuje LSS-u, a on ih zatim prijavljuje CSA-u.

               3.   RCO registarskog ureda za klasificirane podatke EU-a službe Komisije koja organizira povjerljiv sastanak sa stupnjem tajnosti CONFIDENTIEL UE/EU CONFIDENTIAL ili višim priprema klasificirane podatke EU-a s kojima će se postupati na sastanku i radi u koordinaciji s organizatorom sastanka kako bi se zajamčilo da se sa svim dokumentima i potvrdama postupa u skladu s relevantnim pravilima.

         POGLAVLJE 6.

            Završne odredbe

            Članak 23.
            Transparentnost
            O ovoj se Odluci obavješćuje osoblje Komisije i pojedince na koje se odnosi te se ona objavljuje u Službenom listu Europske unije.

            Članak 24.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 7. travnja 2022.

                  Za Komisiju,

                  u ime predsjednice,

               Gertrud INGESTAD

                  Glavna direktorica

                  Glavna uprava za ljudske resurse i sigurnost

            (1)  SL L 72, 17.3.2015., str. 41.

            (2)  SL L 72, 17.3.2015., str. 53.

            (3)  Odluka Komisije (EU, Euratom) 2017/46 od 10. siječnja 2017. o sigurnosti komunikacijskih i informacijskih sustava u Europskoj komisiji (SL L 6, 11.1.2017., str. 40.).

            (4)  Odluka Komisije C(2016) 2797 od 4. svibnja 2016. o ovlaštenju povezanom sa sigurnošću.

            (5)  Odluka Komisije C(2021) 2684 final od 13. travnja 2021. o odobravanju daljnjeg delegiranja ovlasti dodijeljenih Odlukom Komisije C(2016) 2797 o ovlaštenju povezanom sa sigurnošću.


title: Odluka Vijeća (EU) 2022/644 od 12. travnja 2022. o stajalištu koje treba zauzeti u ime Europske unije u okviru Odbora za pomorsku sigurnost Međunarodne pomorske organizacije na njegovoj 105. sjednici i u okviru Odbora za olakšice Međunarodne pomorske organizacije na njegovoj 46. sjednici u pogledu donošenja izmjena rezolucija o izvedbenim normama u pogledu opreme koja se upotrebljava u okviru Svjetskog pomorskog sustava za pogibelj i sigurnost i o donošenju izmjena Priloga Konvenciji o olakšicama u međunarodnom pomorskom prometu (FAL)

text:
                  20.4.2022

                  HR

                  Službeni list Europske unije

                  L 118/55

         ODLUKA VIJEĆA (EU) 2022/644
         od 12. travnja 2022.
         o stajalištu koje treba zauzeti u ime Europske unije u okviru Odbora za pomorsku sigurnost Međunarodne pomorske organizacije na njegovoj 105. sjednici i u okviru Odbora za olakšice Međunarodne pomorske organizacije na njegovoj 46. sjednici u pogledu donošenja izmjena rezolucija o izvedbenim normama u pogledu opreme koja se upotrebljava u okviru Svjetskog pomorskog sustava za pogibelj i sigurnost i o donošenju izmjena Priloga Konvenciji o olakšicama u međunarodnom pomorskom prometu (FAL)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2., u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Cilj djelovanja Unije u sektoru pomorskog prometa trebao bi biti poboljšanje pomorske sigurnosti i zaštita morskog okoliša i zdravlja ljudi.

                     (2)

                     Očekuje se da će Odbor za pomorsku sigurnost Međunarodne pomorske organizacije („IMO”) na svojoj 105. sjednici („MSC 105”), koja će se održati od 20. do 29. travnja 2022., donijeti izmjene rezolucija o izvedbenim normama u pogledu opreme koja se upotrebljava kako bi se uzela u obzir modernizacija Svjetskog pomorskog sustava za pogibelj i sigurnost (GMDSS). Riječ je o rezolucijama A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) i A.811(19).

                     (3)

                     Očekuje se da će Odbor za povlastice IMO-a na svojoj 46. sjednici, koja će se održati od 9. do 13. svibnja 2022., donijeti izmjene Priloga Konvenciji o olakšicama u međunarodnom pomorskom prometu („Konvencija FAL”).

                     (4)

                     Primjereno je utvrditi stajalište koje treba zauzeti u ime Unije na MSC-u 105 jer rezolucije Odbora za pomorsku sigurnost o izvedbenim normama mogu presudno utjecati na sadržaj prava Unije, odnosno na Direktivu 2014/90/EU Europskog parlamenta i Vijeća (1).

                     (5)

                     Donošenjem izmjena rezolucija MSC-a o izvedbenim normama poboljšale bi se prethodno donesene izvedbene norme u pogledu opreme koja se upotrebljava kako bi se uzela u obzir modernizacija GMDSS-a. Unija bi stoga trebala poduprijeti donošenje izmjena rezolucija MSC-a.

                     (6)

                     Primjereno je utvrditi stajalište koje treba zauzeti u ime Unije na 46. sjednici Odbora za olakšice jer predviđene izmjene Priloga Konvenciji FAL mogu presudno utjecati na sadržaj prava Unije, odnosno na Direktivu 2010/65/EU Europskog parlamenta i Vijeća (2) te, od 15. kolovoza 2025., na Uredbu (EU) 2019/1239 Europskog parlamenta i Vijeća (3).

                     (7)

                     Izmijenjeni Prilog Konvenciji FAL bi bio usklađeniji sa zahtjevima Uredbe (EU) 2019/1239 i dogovorenim poslovnim pravilima za provedbu te uredbe, konkretno propisivanjem obveznog elektroničkog prijenosa putem jedinstvenog sučelja, sprečavanjem ponavljanja podatkovnih elemenata, sprečavanjem upotrebe papirnatih obrazaca za prijenos informacija i odricanjem od zahtjeva za ručni potpis.

                     (8)

                     Unija nije članica IMO-a niti je ugovorna stranka relevantnih konvencija i kodeksa. Vijeće bi stoga trebalo ovlastiti države članice da izraze stajalište Unije.

                     (9)

                     Područje primjene ove Odluke trebalo bi biti ograničeno na sadržaj predloženih izmjena, u mjeri u kojoj te izmjene mogu utjecati na zajednička pravila Unije i u isključivoj su nadležnosti Unije. Ova Odluka ne bi trebala utjecati na podjelu nadležnosti između Unije i država članica,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za pomorsku sigurnost Međunarodne pomorske organizacije na njegovoj 105. sjednici jest poduprijeti donošenje izmjena sljedećih rezolucija o izvedbenim normama u pogledu opreme koja se upotrebljava u okviru Svjetskog pomorskog sustava za pogibelj i sigurnost: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) i A.811(19).

            Članak 2.
            Stajalište koje treba zauzeti u ime Unije u okviru Odbora za olakšice Međunarodne pomorske organizacije na njegovoj 46. sjednici jest poduprijeti donošenje izmjena Priloga Konvenciji o olakšicama u međunarodnom pomorskom prometu.

            Članak 3.

               1.   Stajalištima koja treba zauzeti u ime Unije utvrđenima u ovoj Odluci obuhvaćene su dotične izmjene u mjeri u kojoj su te izmjene u isključivoj nadležnosti Unije i mogu utjecati na zajednička pravila Unije. Ta stajališta izražavaju države članice, koje su sve članice IMO-a, djelujući zajednički u interesu Unije.

               2.   Manje izmjene stajalištâ iz članaka 1. i 2. mogu se dogovoriti bez daljnje odluke Vijeća.

            Članak 4.
            Države članice ovlašćuju se dati svoju suglasnost da ih, u interesu Unije, obvezuju izmjene iz članaka 1. i 2., u mjeri u kojoj su te izmjene u isključivoj nadležnosti Unije.

            Članak 5.
            Ova Odluka stupa na snagu na dan donošenja.

            Sastavljeno u Luxembourgu 12. travnja 2022.

                  Za Vijeće

                  Predsjednik

               C. BEAUNE

            (1)  Direktiva 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ (SL L 257, 28.8.2014., str. 146.).

            (2)  Direktiva 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ (SL L 283, 29.10.2010., str. 1.).

            (3)  Uredba (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU (SL L 198, 25.7.2019., str. 64).


Odluka Komisije od 06/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10584 - LUFTHANSA / VW / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 24/01/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10488 - FAURECIA / HELLA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 08/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10630 - BLACKSTONE / VISTA / CAMPUSLOGIC HOLDINGS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 08/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10583 - CPP INVESTMENTS / VOTORANTIM / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 08/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10692 - SEGRO / PSPIB / TARGET ASSET SOUTH PARIS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 12/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10642 - CENTRAL / SIGNA / SELFRIDGES) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 07/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10678 - AIP / MACQUARIE / ABERDEEN / ONIVIA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 12/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10636 - COVÉA / PARTNERRE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2022/655 od 11. travnja 2022. o stajalištu koje treba zauzeti u ime Europske unije u okviru Vijeća za partnerstvo osnovanog Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u pogledu donošenja poslovnikâ Vijeća za partnerstvo, Odbora za partnerstvo, pododborâ i ostalih tijela koje je osnovalo Vijeće za partnerstvo te utvrđivanja popisa pododbora, za primjenu tog sporazuma

text:
                  21.4.2022

                  HR

                  Službeni list Europske unije

                  L 119/89

         ODLUKA VIJEĆA (EU) 2022/655
         od 11. travnja 2022.
         o stajalištu koje treba zauzeti u ime Europske unije u okviru Vijeća za partnerstvo osnovanog Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u pogledu donošenja poslovnikâ Vijeća za partnerstvo, Odbora za partnerstvo, pododborâ i ostalih tijela koje je osnovalo Vijeće za partnerstvo te utvrđivanja popisa pododbora, za primjenu tog sporazuma
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2., članke 207. i 209., u vezi s člankom 218. stavkom 8. prvim podstavkom i člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sveobuhvatni i pojačani sporazum o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane (1) („Sporazum”) potpisan je u Bruxellesu 24. studenoga 2017. i privremeno se primjenjuje od 1. lipnja 2018.

                     (2)

                     Člancima 362. i 363. Sporazuma osnivaju se Vijeće za partnerstvo i Odbor za partnerstvo radi lakšeg funkcioniranja Sporazuma.

                     (3)

                     Na temelju članka 362. stavka 4. Sporazuma Vijeće za partnerstvo donosi svoj poslovnik. Na temelju članka 363. stavka 4. Sporazuma u svojem poslovniku utvrđuje dužnosti i način rada Odbora za partnerstvo.

                     (4)

                     Donošenje poslovnikâ Vijeća za partnerstvo i Odbora za partnerstvo potrebno je kako bi se osiguralo djelotvorno funkcioniranje Sporazuma.

                     (5)

                     U skladu s Odlukom Vijeća (EU) 2018/104 (2), tijekom razdoblja privremene primjene Sporazuma, Vijeće za partnerstvo može odlučivati samo o onim pitanjima koja su obuhvaćena privremenom primjenom Sporazuma kako je predviđeno u toj odluci.

                     (6)

                     Na temelju članka 364. stavka 2. Sporazuma, Vijeće za partnerstvo može odlučiti o osnivanju pododborâ i ostalih tijela u određenim područjima koji mu mogu pomagati u izvršavanju njegovih dužnosti. Nadalje, u svojem poslovniku Vijeće za partnerstvo određuje sastav, dužnosti i način rada takvih pododbora i ostalih tijela.

                     (7)

                     Vijeće za partnerstvo treba donijeti poslovnike Vijeća za partnerstvo, Odbora za partnerstvo, pododborâ i ostalih tijela.

                     (8)

                     Primjereno je utvrditi stajalište koje treba zauzeti u ime Unije u okviru Vijeća za partnerstvo jer će odluka o poslovnicima Vijeća za partnerstvo, Odbora za partnerstvo, pododborâ i ostalih tijela koje je osnovalo Vijeće za partnerstvo te o utvrđivanju popisa pododbora biti obvezujuća za Uniju.

                     (9)

                     Stajalište Unije u okviru Vijeća za partnerstvo trebalo bi se stoga temeljiti na priloženom nacrtu odluke Vijeća za partnerstvo.

                     (10)

                     Presudom od 2. rujna 2021. u predmetu C-180/20 (3) Sud Europske unije poništio je Odluku Vijeća (EU) 2020/245 (4) i Odluku Vijeća (EU) 2020/246 (5) te je naložio da se učinci tih odluka zadrže do nove odluke koju treba donijeti Vijeće. Stoga bi Vijeće trebalo donijeti novu odluku o stajalištu Unije u okviru Vijeća za partnerstvo koja je u skladu s tom presudom,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru Vijeća za partnerstvo osnovanog Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u pogledu donošenja poslovnikâ Vijeća za partnerstvo, Odbora za partnerstvo, pododborâ i ostalih tijela koje je osnovalo Vijeće za partnerstvo te utvrđivanja popisa pododbora za primjenu tog sporazuma temelji se na nacrtu odluke Vijeća za partnerstvo priloženom ovoj Odluci.

               2.   Predstavnici Unije u okviru Vijeća za partnerstvo mogu prihvatiti manje tehničke izmjene nacrta odluke bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 11. travnja 2022.

                  Za Vijeće

                  Predsjednik

               J. BORRELL FONTELLES

            (1)  SL L 23, 26.1.2018., str. 4.

            (2)  Odluka Vijeća (EU) 2018/104 od 20. studenoga 2017. o potpisivanju, u ime Unije, i privremenoj primjeni Sveobuhvatnog i pojačanog sporazuma o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane (SL L 23, 26.1.2018., str. 1.).

            (3)  Presuda Suda od 2. rujna 2021., Komisija/Vijeće, C-180/20, ECLI:EU:C:2021:658.

            (4)  Odluka Vijeća (EU) 2020/245 od 17. veljače 2020. o stajalištu koje treba zauzeti u ime Europske unije u okviru Vijeća za partnerstvo osnovanog Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u pogledu donošenja poslovnikâ Vijeća za partnerstvo, Odbora za partnerstvo, pododborâ i ostalih tijela koje je osnovalo Vijeće za partnerstvo te utvrđivanja popisa pododbora, za primjenu tog sporazuma s izuzetkom njegove glave II. (SL L 52, 25.2.2020., str. 3.).

            (5)  Odluka Vijeća (EU) 2020/246 od 17. veljače 2020. o stajalištu koje treba zauzeti u ime Europske unije u okviru Vijeća za partnerstvo osnovanog Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u pogledu donošenja poslovnikâ Vijeća za partnerstvo, Odbora za partnerstvo, pododborâ i ostalih tijela koje je osnovalo Vijeće za partnerstvo te utvrđivanja popisa pododbora, za primjenu glave II. tog sporazuma (SL L 52, 25.2.2020., str. 5.).

               NACRT

            ODLUKA br. …/… VIJEĆA ZA PARTNERSTVO EU – REPUBLIKA ARMENIJA
            od …
            o donošenju svojeg poslovnika i poslovnikâ Odbora za partnerstvo, pododborâ i ostalih tijela koje je osnovalo Vijeće za partnerstvo te utvrđivanju popisa pododbora
            VIJEĆE ZA PARTNERSTVO EU – REPUBLIKA ARMENIJA,
            uzimajući u obzir Sveobuhvatni i pojačani sporazum o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane (1) („Sporazum”), potpisan u Bruxellesu 24. studenoga 2017.,
            budući da:

                        (1)

                        U skladu s člankom 385. Sporazuma dijelovi Sporazuma trebaju se primjenjivati privremeno.

                        (2)

                        Na temelju članka 362. stavka 4. Sporazuma Vijeće za partnerstvo treba donijeti svoj poslovnik.

                        (3)

                        Na temelju članka 363. stavka 4. Sporazuma Vijeće za partnerstvo u svojem poslovniku treba utvrditi dužnosti i način rada Odbora za partnerstvo.

                        (4)

                        Na temelju članka 364. stavka 2. Sporazuma Vijeće za partnerstvo može odlučiti o osnivanju pododborâ i ostalih tijela u određenim područjima koja su potrebna za provedbu Sporazuma te odrediti njihov sastav, dužnosti i način rada,

                  DONIJELO JE OVU ODLUKU:

               Članak 1.
               Donose se poslovnik Vijeća za partnerstvo i poslovnici Odbora za partnerstvo, pododborâ i ostalih tijela koje je osnovalo Vijeće za partnerstvo, kako su utvrđeni u prilozima I., II. i III.

               Članak 2.
               Osnivaju se pododbori navedeni u Prilogu IV.

               Članak 3.
               Ova Odluka stupa na snagu na dan donošenja.

               Sastavljeno u …

                     Za Vijeće za partnerstvo

                     Predsjednik/Predsjednica

               (1)  SL L 23, 26.1.2018., str. 4.

            PRILOG I.
            POSLOVNIK VIJEĆA ZA PARTNERSTVO

               Članak 1.
               Opće odredbe

                  1.   Vijeće za partnerstvo osnovano u skladu s člankom 362. stavkom 1. Sporazuma obavlja svoje dužnosti kako je predviđeno člankom 362. Sporazuma.

                  2.   Kako je predviđeno člankom 362. stavkom 2. Sporazuma, Vijeće za partnerstvo sastoji se od predstavnika stranaka na ministarskoj razini i sastaje se redovito, najmanje jednom godišnje i kada to okolnosti zahtijevaju. Pri određivanju sastava Vijeća za partnerstvo uzimaju se u obzir posebna pitanja o kojima će se raspravljati na svakom sastanku.

                  3.   Kako je predviđeno člankom 362. stavkom 6. Sporazuma i za potrebe postizanja ciljeva iz Sporazuma, Vijeće za partnerstvo ovlašteno je donositi odluke u okviru područja primjene Sporazuma u slučajevima predviđenima u Sporazumu. Te su odluke obvezujuće za stranke koje bi trebale poduzimati odgovarajuće mjere za njihovu provedbu. Vijeće za partnerstvo može isto tako davati preporuke. Ono donosi svoje odluke i preporuke sporazumom između stranaka poštujući rok završetka odgovarajućih unutarnjih postupaka stranaka.

                  4.   Za potrebe ovog Poslovnika izraz „stranke” tumači se u skladu s člankom 382. Sporazuma.

               Članak 2.
               Predsjedanje
               Stranke naizmjence predsjedaju Vijećem za partnerstvo. Prvo razdoblje započinje na dan prvog sastanka Vijeća za partnerstvo, a završava 31. prosinca iste godine. Prvim Vijećem za partnerstvo predsjeda stranka Europska unija.

               Članak 3.
               Sastanci

                  1.   Vijeće za partnerstvo sastaje se jednom godišnje te, ako to okolnosti zahtijevaju, na temelju međusobnog dogovora stranaka. Osim ako se stranke dogovore drukčije, sastanak Vijeća za partnerstvo održava se na uobičajenom mjestu za sastanke Vijeća Europske unije.

                  2.   Svaka sjednica Vijeća za partnerstvo održava se na datum koji dogovore stranke.

                  3.   Sastanke Vijeća za partnerstvo zajednički sazivaju tajnici Vijeća za partnerstvo u dogovoru s predsjednikom Vijeća za partnerstvo najkasnije 30 kalendarskih dana prije datuma sastanka.

               Članak 4.
               Zastupanje

                  1.   Predstavnici stranaka u Vijeću za partnerstvo mogu osobno prisustvovati sastancima ili ovlastiti drugog dužnosnika koji u njegovo ime ostvaruje sva prava.

                  2.   Ime ovlaštenog dužnosnika priopćuje se pisanim putem predsjedniku Vijeća za partnerstvo prije sastanka.

               Članak 5.
               Delegacije

                  1.   Predstavnike stranaka u Vijeću za partnerstvo mogu pratiti dužnosnici. Prije svakog sastanka tajništvo Vijeća za partnerstvo obavješćuje predsjednika Vijeća za partnerstvo o predviđenom sastavu delegacije svake stranke.

                  2.   Vijeće za partnerstvo može dogovorom između stranaka pozvati predstavnike drugih tijela stranaka ili neovisne stručnjake u dotičnom području da prisustvuju njegovim sastancima kao promatrači ili kako bi pružili informacije o određenim pitanjima. Stranke se dogovaraju o uvjetima pod kojima ti promatrači mogu prisustvovati sastancima.

               Članak 6.
               Tajništvo
               Dužnosnik Glavnog tajništva Vijeća Europske unije i dužnosnik Ministarstva vanjskih poslova Republike Armenije djeluju zajednički kao tajnici Vijeća za partnerstvo.

               Članak 7.
               Korespondencija

                  1.   Korespondencija naslovljena na Vijeće za partnerstvo šalje se tajniku Europske unije ili Republike Armenije, koji će zatim obavijestiti drugog tajnika.

                  2.   Tajnici Vijeća za partnerstvo osiguravaju da se korespondencija proslijedi predsjedniku Vijeća za partnerstvo, voditelju delegacije druge stranke i da se, prema potrebi, uputi predstavnicima stranaka u Vijeću za partnerstvo.

                  3.   Priopćenja predsjednika tajnici šalju primateljima u ime predsjednika. Takva priopćenja upućuju se, prema potrebi, predstavniku stranaka u Vijeću za partnerstvo.

               Članak 8.
               Povjerljivost
               Osim ako stranke odluče drukčije, sastanci Vijeća za partnerstvo nisu javni. Kada stranka Vijeću za partnerstvo dostavi informacije označene kao povjerljive, druga stranka s njima postupa kao s takvima.

               Članak 9.
               Dnevni red sastanaka

                  1.   Predsjednik Vijeća za partnerstvo sastavlja privremeni dnevni red za svaki sastanak Vijeća za partnerstvo. Tajnici Vijeća za partnerstvo šalju ga primateljima iz članka 7. najkasnije 20 kalendarskih dana prije sastanka.

                  2.   Privremeni dnevni red sadržava točke koje se predsjedniku predlažu za uključivanje u dnevni red najkasnije 21 kalendarski dan prije početka sastanka. Te se točke uvrštavaju u privremeni dnevni red samo ako su odgovarajući popratni dokumenti poslani tajnicima prije dana slanja dnevnog reda.

                  3.   Vijeće za partnerstvo donosi dnevni red na početku svakog sastanka. U dnevni je red moguće uključiti bilo koju točku koja se ne nalazi u privremenom dnevnom redu ako se predstavnici stranaka tako dogovore.

                  4.   U dogovoru s predstavnicima stranaka predsjednik može skratiti rokove navedene u stavku 1. kako bi se u obzir uzeli zahtjevi određene okolnosti.

               Članak 10.
               Zapisnik

                  1.   Nacrt zapisnika svakog sastanka zajedno sastavljaju tajnici Vijeća za partnerstvo.

                  2.   Kao opće pravilo, u zapisniku se za svaku točku dnevnog reda navode:

                              (a)

                              dokumentacija koja je podnesena Vijeću za partnerstvo;

                              (b)

                              izjave čije je uključivanje u zapisnik zatražio predstavnik stranke u Vijeću za partnerstvo; i

                              (c)

                              pitanja o kojima su se stranke usuglasile, kao što su donesene odluke, dogovorene izjave i svi zaključci.

                  3.   Nacrt zapisnika podnosi se na odobrenje Vijeću za partnerstvo. Vijeće za partnerstvo odobrava taj nacrt zapisnika na svojem sljedećem sastanku. Taj nacrt zapisnika može se odobriti i pisanim putem.

               Članak 11.
               Odluke i preporuke

                  1.   Kako je predviđeno člankom 362. stavkom 6. Sporazuma, Vijeće za partnerstvo donosi odluke i daje preporuke međusobnim sporazumom između stranaka te nakon završetka njihovih odgovarajućih unutarnjih postupaka.

                  2.   Vijeće za partnerstvo može donositi odluke ili davati preporuke i pisanim postupkom ako se predstavnici stranaka tako dogovore. U tu svrhu predsjednik Vijeća za partnerstvo nacrt odluke ili nacrt preporuke pisanim putem upućuje predstavnicima stranaka u skladu s člankom 7. u roku od 21 kalendarskog dana. Predstavnici stranaka u Vijeću za partnerstvo u tom roku iznose moguće rezerve ili predlažu izmjene. U dogovoru sa strankama predsjednik može skratiti taj rok kako bi se u obzir uzeli zahtjevi određenog predmeta.

                  3.   Vijeće za partnerstvo, u smislu članka 362. stavka 6. Sporazuma, donosi „odluke” ili daje „preporuke”, nakon čega se navode serijski broj, datum njihova donošenja i opis njihova predmeta. Te odluke i preporuke potpisuje predsjednik, a ovjeravaju ih tajnici Vijeća za partnerstvo. Te odluke i preporuke prosljeđuju se u skladu s člankom 7. ovog Poslovnika. Svaka stranka može donijeti odluku o objavljivanju odluka i preporuka Vijeća za partnerstvo u svojim službenim publikacijama.

                  4.   Svaka odluka Vijeća za partnerstvo stupa na snagu na dan donošenja osim ako je u odluci ili preporuci predviđeno drukčije.

               Članak 12.
               Jezici

                  1.   Službeni jezici stranaka jesu službeni jezici Vijeća za partnerstvo.

                  2.   Radni je jezik Vijeća za partnerstvo engleski. Osim ako je drukčije odlučeno, Vijeće za partnerstvo svoja vijećanja temelji na dokumentaciji pripremljenoj na tom jeziku.

               Članak 13.
               Troškovi

                  1.   Svaka stranka snosi sve troškove nastale njezinim sudjelovanjem na sastancima Vijeća za partnerstvo koji se odnose na izdatke u pogledu osoblja, putovanja i dnevnica te na poštanske i telekomunikacijske izdatke.

                  2.   Izdatke nastale u vezi s usmenim prevođenjem na sastancima, pismenim prevođenjem i umnožavanjem dokumenata snosi Europska unija.

                  3.   Ostale izdatke koji se odnose na praktičnu organizaciju sastanaka snosi stranka koja je domaćin sastanaka.

               Članak 14.
               Odbor za partnerstvo i pododbori

                  1.   U skladu s člankom 363. Sporazuma Odbor za partnerstvo pomaže Vijeću za partnerstvo u obavljanju njegovih dužnosti i funkcija. Odbor za partnerstvo sastoji se od predstavnika stranaka na razini viših dužnosnika.

                  2.   Kada se u Sporazumu upućuje na obvezu savjetovanja ili mogućnost savjetovanja, ili ako se stranke uzajamnim dogovorom odluče uzajamno savjetovati, takvo se savjetovanje može održati u okviru Odbora za partnerstvo, osim ako je drukčije predviđeno u Sporazumu. Savjetovanje se može nastaviti unutar Vijeća za partnerstvo ako se stranke tako dogovore.

                  3.   Na temelju članka 364. stavka 2. Sporazuma Vijeće za partnerstvo može odlučiti o osnivanju pododborâ i ostalih tijela u određenim područjima koja su potrebna za provedbu Sporazuma te odrediti njihov sastav, dužnosti i način rada.

                  4.   Uz dogovor stranaka Vijeće za partnerstvo može izmijeniti popis pododbora i ostalih tijela kako je naveden u Prilogu IV.

               Članak 15.
               Izmjena Poslovnika
               Ovaj se Poslovnik može izmijeniti u skladu s člankom 11.

            PRILOG II.
            POSLOVNIK ODBORA ZA PARTNERSTVO

               Članak 1.
               Opće odredbe

                  1.   Odbor za partnerstvo osnovan u skladu s člankom 363. stavkom 1. Sporazuma pomaže Vijeću za partnerstvo u obavljanju njegovih dužnosti te obavlja zadaće predviđene Sporazumom i zadaće koje mu dodijeli Vijeće za partnerstvo.

                  2.   Odbor za partnerstvo priprema sastanke i vijećanja Vijeća za partnerstvo, prema potrebi provodi odluke Vijeća za partnerstvo i općenito osigurava pravilno funkcioniranje Sporazuma. Odbor za partnerstvo razmatra sva pitanja koja mu Vijeće za partnerstvo uputi te sva ostala pitanja koja mogu nastati tijekom svakodnevne provedbe Sporazuma.

                  3.   Odbor za partnerstvo sastoji se od predstavnika stranaka na razini viših dužnosnika.

                  4.   Kako je predviđeno člankom 363. stavkom 6. Sporazuma, Odbor za partnerstvo ovlašten je donositi odluke u područjima za koja mu je Vijeće za partnerstvo delegiralo svoje ovlasti i u slučajevima predviđenima Sporazumom. Te su odluke obvezujuće za stranke koje poduzimaju odgovarajuće mjere za njihovu provedbu. Odbor za partnerstvo donosi svoje odluke sporazumom između stranaka nakon završetka odgovarajućih unutarnjih postupaka stranaka.

                  5.   U svrhu ovog Poslovnika izraz „stranke” tumači se u skladu s člankom 382. Sporazuma.

               Članak 2.
               Sastav

                  1.   Odbor za partnerstvo raspravlja i djeluje u sastavu za trgovinu kada se bavi pitanjima povezanima s glavom VI. Sporazuma (Trgovina i pitanja povezana s trgovinom).

                  2.   Kada se, u skladu s člankom 363. stavkom 7. Sporazuma, Odbor za partnerstvo sastaje u posebnom sastavu radi rješavanja relevantnih pitanja povezanih s njegovom glavom VI. (Trgovina i pitanja povezana s trgovinom), sastavljen je od visokih dužnosnika Europske komisije i Republike Armenije koji su odgovorni za trgovinu i pitanja povezana s trgovinom. Predstavnik Europske komisije ili Republike Armenije koji je odgovoran za trgovinu i pitanja povezana s trgovinom djeluje kao predsjednik Odbora za partnerstvo kada se sastaje u sastavu za trgovinu. Na sastancima prisustvuje i predstavnik Europske službe za vanjsko djelovanje.

               Članak 3.
               Delegacije

                  1.   Predstavnike Odbora za partnerstvo mogu pratiti dužnosnici. Prije svakog sastanka tajništvo Odbora za partnerstvo obavješćuje predsjednika Odbora za partnerstvo o predviđenom sastavu delegacije svake stranke.

                  2.   Odbor za partnerstvo može dogovorom između stranaka pozvati predstavnike drugih tijela stranaka ili neovisne stručnjake u dotičnom području da prisustvuju njegovim sastancima kao promatrači ili kako bi pružili informacije o određenim pitanjima. Stranke se dogovaraju o uvjetima pod kojima ti promatrači mogu prisustvovati sastancima.

                  3.   Prije svakog sastanka tajništvo Odbora za partnerstvo obavješćuje stranke o predviđenom sastavu delegacija koje će sa svake strane prisustvovati sastanku.

               Članak 4.
               Predsjedanje

                  1.   Odborom za partnerstvo naizmjence predsjedaju predstavnik stranke Europske unije i predstavnik Republike Armenije.

                  2.   Stranka koja predsjeda Vijećem za partnerstvo predsjeda i Odborom za partnerstvo.

               Članak 5.
               Sastanci

                  1.   Osim ako se stranke drukčije dogovore, Odbor za partnerstvo sastaje se redovito, a najmanje jednom godišnje. Posebne sjednice Odbora za partnerstvo mogu se održati na zahtjev stranke ako se sve stranke slože.

                  2.   Svaki sastanak Odbora za partnerstvo saziva njegov predsjednik na mjestu i u vrijeme o kojima se stranke dogovore. Obavijest o sazivanju sastanka izdaje tajništvo Odbora za partnerstvo najkasnije tri mjeseca prije početka sastanka, osim ako se stranke drukčije dogovore.

                  3.   Odbor za partnerstvo u sastavu za trgovinu sastaje se najmanje jednom godišnje i kada to okolnosti zahtijevaju.

                  4.   Kad god je to moguće, redovni sastanak Odbora za partnerstvo saziva se pravodobno prije redovnog sastanka Vijeća za partnerstvo.

                  5.   Iznimno i ako se voditelji delegacija tako dogovore, sastanci Odbora za partnerstvo mogu se održati bilo kojim dogovorenim tehnološkim sredstvima, kao što je videokonferencija.

               Članak 6.
               Tajništvo

                  1.   Dužnosnik Europske službe za vanjsko djelovanje i dužnosnik Ministarstva vanjskih poslova Republike Armenije djeluju zajednički kao tajnici Odbora za partnerstvo u općem sastavu. Tajničke poslove obavljaju zajednički i u duhu uzajamnog povjerenja i suradnje, osim ako je ovim Poslovnikom predviđeno drukčije.

                  2.   Dužnosnik Europske komisije i dužnosnik Republike Armenije odgovorni za trgovinu i pitanja povezana s trgovinom djeluju zajednički kao tajnici Odbora za partnerstvo u sastavu za trgovinu.

               Članak 7.
               Korespondencija

                  1.   Korespondencija naslovljena na Odbor za partnerstvo šalje se tajniku jedne od stranaka, koji će zatim obavijestiti drugog tajnika.

                  2.   Tajništvo Odbora za partnerstvo osigurava da se korespondencija naslovljena na Odbor za partnerstvo prosljeđuje predsjedniku Odbora za partnerstvo i da se, prema potrebi, uputi predstavnicima Odbora za partnerstvo kao dokumenti iz članka 8.

                  3.   Korespondenciju predsjednika tajništvo šalje strankama u ime predsjednika. Takva korespondencija upućuje se, prema potrebi, predstavnicima u Odboru za partnerstvo u skladu s člankom 8.

               Članak 8.
               Dokumenti

                  1.   Dokumenti se upućuju putem tajnikâ Odbora za partnerstvo.

                  2.   Svaka stranka šalje svoje dokumente svojem tajniku koji te dokumente prosljeđuje tajniku druge stranke.

                  3.   Tajnik Europske unije upućuje dokumente relevantnim predstavnicima stranke Europske unije te u takvu korespondenciju sustavno uključuje i tajnika Republike Armenije.

                  4.   Tajnik Republike Armenije upućuje dokumente relevantnim predstavnicima Republike Armenije te u takvu korespondenciju sustavno uključuje i tajnika Europske unije.

               Članak 9.
               Povjerljivost
               Osim ako stranke drukčije odluče, sastanci Odbora za partnerstvo nisu javni. Kada jedna stranka Odboru za partnerstvo dostavi informacije označene kao povjerljive, druga stranka s njima postupa kao s takvima.

               Članak 10.
               Dnevni red sastanaka

                  1.   Tajništvo Odbora za partnerstvo na temelju prijedloga stranaka sastavlja prijedlog dnevnog reda za svaki sastanak Odbora za partnerstvo, kao i nacrt operativnih zaključaka, kako je predviđeno u članku 11. Prijedlog dnevnog reda sadržava točke koje je tajništvo Odbora za partnerstvo primilo od stranke radi uključivanja u dnevni red.

                  2.   Prijedlog dnevnog reda, zajedno s odgovarajućim popratnim dokumentima, upućuje se u skladu s člankom 7. i najkasnije mjesec dana prije početka sastanka.

                  3.   Odbor za partnerstvo donosi dnevni red na početku svakog sastanka. U dnevni je red moguće uključiti točke koje se ne nalaze u prijedlogu dnevnog reda ako se stranke tako dogovore.

                  4.   Predsjednik sastanka Odbora za partnerstvo može nakon dogovora s drugom strankom na ad hoc osnovi pozvati predstavnike drugih tijela stranaka ili neovisne stručnjake za dotično područje da prisustvuju sastancima kako bi pružili informacije o određenim pitanjima. Stranke osiguravaju da ti promatrači ili stručnjaci poštuju zahtjeve u pogledu povjerljivosti.

                  5.   U dogovoru sa strankama predsjednik sastanka Odbora za partnerstvo može skratiti rokove predviđene u stavku 2. kako bi se u obzir uzele posebne okolnosti.

               Članak 11.
               Zapisnik i operativni zaključci

                  1.   Nacrt zapisnika svakog sastanka Odbora za partnerstvo zajedno sastavljaju tajnici Odbora za partnerstvo u roku od mjesec dana nakon sastanka.

                  2.   Kao opće pravilo, u zapisniku se navode dnevni red, popis sudionika na sastanku, uključujući sve promatrače ili stručnjake, i operativni zaključci sa sastanka, kako je predviđeno stavkom 4., te se za svaku točku dnevnog reda navode:

                              (a)

                              dokumentacija koja je podnesena Odboru za partnerstvo;

                              (b)

                              izjave čije je uključivanje u zapisnik zatražio Odbor za partnerstvo.

                  3.   Nacrt zapisnika podnosi se na odobrenje Odboru za partnerstvo na sljedećem sastanku. Taj nacrt zapisnika može se odobriti i pisanim putem. Nacrt zapisnika Odbora za partnerstvo u sastavu za trgovinu odobrava se u roku od tri mjeseca nakon svakog sastanka. Primjerak se šalje svim primateljima iz članka 7.

                  4.   Nacrt operativnih zaključaka svakog sastanka sastavlja tajnik Odbora za partnerstvo stranke koja predsjeda Odborom za partnerstvo. Nacrt operativnih zaključaka upućuje se delegacijama zajedno s dnevnim redom, obično najkasnije sedam kalendarskih dana prije početka sljedećeg sastanka. Nacrt operativnih zaključaka ažurira se tijekom sastanka tako da Odbor za partnerstvo, osim ako se stranke drukčije dogovore, na kraju sastanka donosi operativne zaključke u koje se uvrštavaju predložena daljnja djelovanja o kojima su se stranke dogovorile. Nakon usuglašavanja, operativni zaključci prilažu se zapisniku, a njihova se provedba preispituje na bilo kojem sljedećem sastanku Odbora za partnerstvo. U tu svrhu Odbor za partnerstvo donosi predložak kojim se omogućuje praćenje svakog djelovanja u odnosu na određeni rok.

               Članak 12.
               Odluke i preporuke

                  1.   Odbor za partnerstvo donosi odluke u posebnim slučajevima kada su mu Sporazumom dodijeljene ovlasti donošenja odluka ili kada mu je takve ovlasti delegiralo Vijeće za partnerstvo. Odluke i preporuke donose se zajedničkim dogovorom između stranaka. Svaku odluku ili preporuku potpisuje predsjednik Odbora za partnerstvo i ovjeravaju tajnici Odbora za partnerstvo.

                  2.   Odbor za partnerstvo može donositi odluke ili davati preporuke pisanim postupkom, ako se stranke slože. Svaka odluka stupa na snagu na dan njezina donošenja osim ako je njome drukčije predviđeno. Pisani postupak sastoji se od razmjene nota između tajnika koji djeluju u dogovoru sa strankama. U tu svrhu tekst prijedloga upućuje se u skladu s člankom 7., uz rok od najmanje 21 kalendarskog dana za iznošenje svih rezervi ili izmjena. U savjetovanju sa strankama predsjednik može skratiti ili produljiti rokove navedene u ovom stavku kako bi se u obzir uzele posebne okolnosti. Nakon što se postigne dogovor o tekstu, odluku ili preporuku potpisuje predsjednik i ovjeravaju ih tajnici.

                  3.   Odluke i preporuke prosljeđuju se strankama.

                  4.   Svaka stranka može donijeti odluku o objavljivanju odluka i preporuka Odbora za partnerstvo u svojim službenim publikacijama.

               Članak 13.
               Izvješća
               Odbor za partnerstvo izvješćuje Vijeće za partnerstvo na svakom redovnom sastanku Vijeća za partnerstvo o svojim aktivnostima i aktivnostima svojih pododbora i ostalih tijela.

               Članak 14.
               Jezici

                  1.   Službeni jezici stranaka jesu službeni jezici Odbora za partnerstvo.

                  2.   Radni je jezik Odbora za partnerstvo engleski. Osim ako je drukčije odlučeno, vijećanja se odvijaju na engleskom jeziku i dokumentacija se priprema na tom jeziku. Svaka stranka može snositi vlastite troškove za usmeno i pismeno prevođenje na svoje službene jezike.

               Članak 15.
               Troškovi

                  1.   Svaka stranka snosi sve troškove nastale njezinim sudjelovanjem na sastancima Odbora za partnerstvo koji se odnose na izdatke u pogledu osoblja, putovanja i dnevnica te na poštanske i telekomunikacijske izdatke.

                  2.   Izdatke povezane s organizacijom sastanaka i umnožavanjem dokumenata snosi stranka koja je domaćin sastanka.

                  3.   U slučaju da je potreban pismeni prijevod dokumenata na službene jezike Europske unije, te izdatke snosi Europska unija.

               Članak 16.
               Izmjena Poslovnika
               Ovaj se Poslovnik može izmijeniti odlukom Vijeća za partnerstvo u skladu s člankom 11. Priloga I.

            PRILOG III.
            POSLOVNIK PODODBORÂ I OSTALIH TIJELA KOJE JE OSNOVALO VIJEĆE ZA PARTNERSTVO

               Članak 1.

                  1.   Na temelju članka 364. stavka 2. Sporazuma Vijeće za partnerstvo može odlučiti o osnivanju pododborâ i ostalih tijela u određenim područjima koja su potrebna za provedbu Sporazuma te odrediti njihov sastav, dužnosti i način rada.

                  2.   Pododbori mogu u svojim područjima nadležnosti među ostalim:

                              (a)

                              razmjenjivati stajališta o svim temama od zajedničkog interesa, uključujući buduće mjere i resurse potrebne za njihovu provedbu i primjenu;

                              (b)

                              održavati redovita savjetovanja i pratiti provedbu Sporazuma;

                              (c)

                              donositi praktične aranžmane i mjere o pitanjima definiranima u Sporazumu;

                              (d)

                              davati preporuke;

                              (e)

                              ako ih je za to ovlastilo Vijeće za partnerstvo, u njegovo ime djelovati pri provedbi odluka u skladu s člankom 1. stavkom 3. Poslovnika Vijeća za partnerstvo.

               Članak 2.
               Sastanci
               Sastanci pododbora i ostalih tijela mogu se održavati fleksibilno kada to bude potrebno, uz osobnu nazočnost sudionika, u Bruxellesu ili u Republici Armeniji ili primjerice putem videokonferencije. Pododbori i ostala tijela djeluju kao platforma za praćenje napretka, za rasprave o određenim pitanjima i izazovima koji proizlaze iz tog procesa te za formuliranje preporuka i operativnih zaključaka.

               Članak 3.
               Tajništvo
               Tajništvo Odbora za partnerstvo prima kopiju cjelokupne relevantne korespondencije, dokumenata i komunikacije koji se odnose na bilo koji pododbor ili ostala tijela.

               Članak 4.
               Osim ako je drukčije predviđeno Sporazumom ili dogovoreno u okviru Vijeća za partnerstvo, Poslovnik Odbora za partnerstvo, kako je definiran u Prilogu II., primjenjuje se mutatis mutandis na svaki pododbor i bilo koje drugo tijelo osim u pogledu odredbe koja se odnosi na sastav.

            PRILOG IV.
            POPIS PODODBORA

                        1.

                        Pododbor za energiju, promet, okoliš, klimatsku politiku i civilnu zaštitu

                        2.

                        Pododbor za zapošljavanje i socijalna pitanja, javno zdravlje, osposobljavanje, obrazovanje i mlade, informacijsko društvo, audiovizualne usluge, znanost i tehnologiju („Međuljudski kontakti“)

                        3.

                        Pododbor za pravdu, slobodu i sigurnost

                        4.

                        Pododbor za gospodarsku suradnju i druge povezane sektore